**บทที่ 5**

**สรุปผล อภิปรายผล และข้อเสนอแนะ**

 การวิจัยเรื่อง ปัจจัยที่มีผลต่อการเป็นหมู่บ้านเศรษฐกิจชุมชนพึ่งตนเอง : กรณีศึกษาหมู่บ้านในเทศบาลตำบลธัญญา อำเภอกมลาไสย จังหวัดกาฬสินธุ์ มีวัตถุประสงค์การวิจัย คือ 1) เพื่อศึกษาความเป็นหมู่บ้านเศรษฐกิจชุมชนพึ่งตนเอง ในเขตเทศบาลตำบลธัญญา อำเภอกมลาไสย จังหวัดกาฬสินธุ์ 2) เพื่อศึกษาปัจจัยที่มีผลต่อการเป็นหมู่บ้านเศรษฐกิจชุมชนพึ่งตนเองในเขตเทศบาลตำบลธัญญา อำเภอกมลาไสย จังหวัดกาฬสินธุ์ และ 3) เพื่อศึกษาข้อเสนอแนะ ในการเสริมสร้างการเป็นหมู่บ้านเศรษฐกิจชุมชนพึ่งตนเอง ในเขตเทศบาลตำบลธัญญา อำเภอกมลาไสย จังหวัดกาฬสินธุ์ โดยเก็บรวบรวมข้อมูลจาก หัวหน้าครอบครัวจาก 3 หมู่บ้านในเขตเทศบาลตำบลธัญญา อำเภอกมลาไสย จังหวัดกาฬสินธุ์ ที่ได้รับความคิดเห็นชอบจากครอบครัวในการเป็นตัวแทนในการพัฒนาหมู่บ้านเศรษฐกิจชุมชนพึ่งตนเองในจังหวัดกาฬสินธุ์ จำนวน 314 คน เครื่องมือที่ใช้ในการวิจัยครั้งนี้ คือ แบบสอบถามเป็นแบบสอบถามวิเคราะห์ข้อมูล ได้แก่ ค่าเฉลี่ย (μ) และส่วนเบี่ยงเบนมาตรฐาน (σ) และทำการวิเคราะห์ความสัมพันธ์ของตัวแปร 2 กลุ่ม ด้วยการวิเคราะห์ค่าสัมประสิทธิ์สหสัมพันธ์ระหว่างตัวแปร โดยวิธีหาสหสัมพันธ์แบบเพียร์สัน (Pearson Product Moment Correlation) และวิเคราะห์หาสมการ โดยใช้การวิเคราะห์การถดถอยพหุคูณ (Stepwise Multiple Regression Analysis)

**5.1 สรุปผลการวิจัย**

 ในการวิจัยครั้งนี้ผู้วิจัยได้สรุปผลการวิจัย ดังนี้

 **5.1.1 ความคิดเห็นเกี่ยวกับปัจจัยที่มีผลต่อการเป็นหมู่บ้านเศรษฐกิจชุมชนพึ่งตนเอง : กรณีศึกษาหมู่บ้านในเทศบาลตำบลธัญญา อำเภอกมลาไสย จังหวัดกาฬสินธุ์**

 โดยรวมมีการปฏิบัติอยู่ในระดับมาก (μ = 3.93) เมื่อพิจารณาเป็นรายด้าน พบว่าอยู่ในระดับมากทุกด้าน โดยด้านที่มีค่าเฉลี่ยสูงสุด ได้แก่ ด้านสังคม (ชุมชนเข้มแข็ง) (μ = 4.03) รองลงมา ด้านเศรษฐกิจ (μ = 4.00) ด้านการมีส่วนร่วม (μ = 3.99) ด้านการเมืองการปกครอง (μ = 3.97) ด้านการจัดการ (μ = 3.94) ด้านการรายงาน ติดตามประเมินผล (μ = 3.88) ด้านอื่น ๆ (ความปลอดภัยและยาเสพติด) (μ = 3.85) และด้านสิ่งแวดล้อม (μ = 3.79)

 **5.1.2 ระดับการเป็นหมู่บ้านเศรษฐกิจชุมชนพึ่งตนเอง : กรณีศึกษาหมู่บ้านในเทศบาลตำบลธัญญา อำเภอกมลาไสย จังหวัดกาฬสินธุ์**

 โดยรวมมีการปฏิบัติอยู่ในระดับมาก (μ = 4.26) เมื่อพิจารณาเป็นรายข้อ พบว่าอยู่ในระดับมากทุกด้าน โดยเรียงลำดับค่าเฉลี่ยจากมากไปหาน้อย 3 ลำดับแรก ดังนี้ ด้านองค์กรชุมชนเข้มแข็ง (μ=4.39) รองลงมา ด้านครอบครัวมีความอบอุ่น (μ = 4.28) ด้านเศรษฐกิจสมดุล (μ = 4.23) และด้านการจัดการสิ่งแวดล้อมอย่างยั่งยืน (μ = 4.13)

 **5.1.3 ระดับความสัมพันธ์ระหว่างปัจจัยที่มีผลต่อการเป็นหมู่บ้านเศรษฐกิจชุมชนพึ่งตนเอง : กรณีศึกษาหมู่บ้านในเทศบาลตำบลธัญญา อำเภอกมลาไสย จังหวัดกาฬสินธุ์**

 โดยรวม มีความสัมพันธ์ทางบวกปานกลาง (r = 0.695) อย่างมีนัยสำคัญทางสถิติที่ระดับ .01 ซึ่งไม่เป็นไปตามสมมติฐานการวิจัยที่ตั้งไว้ โดยสามารถเรียงลำดับคู่ที่มีความสัมพันธ์กันจากสูงไปสุดไปหาต่ำสุด ได้ดังนี้ ระดับความสัมพันธ์ระหว่างปัจจัยที่มีผลต่อการเป็นหมู่บ้านเศรษฐกิจชุมชนพึ่งตนเอง ด้านการจัดการสิ่งแวดล้อมอย่างยั่งยืน มีความสัมพันธ์ทางบวกปานกลาง (r = 0.662) ระดับความสัมพันธ์ระหว่างปัจจัยที่มีผลต่อการเป็นหมู่บ้านเศรษฐกิจชุมชนพึ่งตนเอง ด้านเศรษฐกิจสมดุล มีความสัมพันธ์ทางบวกปานกลาง (r = 0.643) ระดับความสัมพันธ์ระหว่างปัจจัยที่มีผลต่อการเป็นหมู่บ้านเศรษฐกิจชุมชนพึ่งตนเอง ด้านครอบครัวมีความอบอุ่น มีความสัมพันธ์ทางบวกปานกลาง (r = 0.618) และระดับความสัมพันธ์ระหว่างปัจจัยที่มีผลต่อการเป็นหมู่บ้านเศรษฐกิจชุมชนพึ่งตนเอง ด้านองค์กรชุมชนเข้มแข็งมีความสัมพันธ์ทางบวกปานกลาง (r = 0.574)

 **5.1.4 ตัวแปรพยากรณ์ที่มีผลกระทบเชิงเส้นตรงกับการเป็นหมู่บ้านเศรษฐกิจชุมชนพึ่งตนเอง : กรณีศึกษาหมู่บ้านในเทศบาลตำบลธัญญา อำเภอกมลาไสย จังหวัดกาฬสินธุ์ (Y)**

 พบว่า มีจำนวน 3 ตัว คือ ปัจจัยด้านสังคม (ชุมชนเข้มแข็ง) (X­1) ปัจจัยด้านเศรษฐกิจ (X­2) และปัจจัยด้านการมีส่วนร่วม (X­7) มีค่าอำนาจการพยากรณ์ร้อยละ 54.40 มีค่าสัมประสิทธิ์สหสัมพันธ์พหุคูณเท่ากับ 0.738 สามารถเขียนสมาการ ได้ ดังนี้ Z = 0.375 ZX1 + 0.225 Z X2 + 0.176 ZX7

 **5.1.5 ข้อเสนอแนะในการเสริมสร้างการเป็นหมู่บ้านเศรษฐกิจชุมชนพึ่งตนเอง ในเขตเทศบาลตำบลธัญญา อำเภอกมลาไสย จังหวัดกาฬสินธุ์**

 พบว่า ข้อเสนอแนะในการพัฒนาหมู่บ้านให้มีความเจริญก้าวหน้าตลอดไป ได้แก่ การส่งเสริมและสนับสนุนให้ทุกคนมีส่วนร่วมในการพัฒนา มีความอดทนและยอมรับฟังความคิดเห็นของผู้คนอื่นบ้าง ไม่ควรให้ความสำคัญเฉพาะพวกพ้องของตน เพราะจะทำให้การแก้ไขปัญหาไม่สามารถสำเร็จลุล่วงไปได้ ชาวบ้านทุกคน ควรมีการพัฒนาตนเองก่อน และช่วยกันแสดงความคิดเห็นในสิ่งที่ถูกต้อง ทุกคนควรร่วมมือกันสร้างความเป็นปึกแผ่นและความเข้มแข็งให้เกิดขึ้นกับหมู่บ้านของตนและควรไปใช้สิทธิในการเลือกตั้งให้มากปัจจุบัน ผู้บริหารบางคนไม่ควรทุจริตในเงินงบประมาณที่ใช้ในการพัฒนาหมู่บ้านประจำปี ต้องการให้ผู้นำเป็นผู้ตอบสนองโครงการของหมู่บ้าน และควรมีการคัดเลือกโครงการที่มีความเหมาะสมกับสภาพและความต้องของหมู่บ้านก่อนที่จะตัดสินใจรับโครงการใดๆ เข้ามาในหมู่บ้าน ควรมีการจัดประชาคมในเรื่องที่เป็นปัญหาใหญ่ของชาติ เช่น ปัญหา ยาเสพติด ควรมีการสนับสนุนด้านกีฬาหรือการเล่นดนตรีเพื่อเยาวชนจะได้ห่างไกลจากยาเสพติด หน่วยราชการควรส่งเสริมกิจกรรมด้านการเกษตรอย่างจริงจัง ควรสร้างโทรศัพท์สาธารณะ ถนนหนทางหรือสะพานข้ามในหมู่บ้านให้มีความสะดวกต่อการนำผลิตผลจากสวนออกสู่ตลาดได้มากยิ่งขึ้น ในหมู่บ้านควรมีห้องสมุดที่มีคุณภาพ ชาวบ้านควรรวมกลุ่มกันเพื่อต่อรองราคาผลิตผลทางการเกษตร และป้องกันการเอาเปรียบจากพ่อค้าคนกลางหน่วยราชการเข้ามามีส่วนช่วยในการทำให้ราคาสินค้าทางการเกษตรมีความเหมาะสมมากขึ้นราชการควรส่งเสริมให้ประชาชนมีโอกาสในการเรียนรู้มีเงินทุนเพื่อสร้างอาชีพเสริมเพิ่มมากขึ้นเพื่อให้ชาวบ้านเด็กและเยาวชนรู้จักการใช้เวลาว่างให้เป็นประโยชน์และเพิ่มรายได้ให้กับตนเองและควรนำกฎหมายมาบังคับใช้ให้เกิดประโยชน์ต่อทรัพยากรสิ่งแวดล้อมอย่างจริงจัง โดยเฉพาะอย่างยิ่งโรงงานอุตสาหกรรมที่ทำให้เกิดปัญหามลภาวะเป็นพิษทั้งทางน้ำและทางอากาศ หมู่บ้านเป็นสังคมระดับเล็กของชุมชน รัฐและ ชุมชนต้องช่วยกันแก้ปัญหาสิ่งแวดล้อมของท้องถิ่นตนด้วยความร่วมมือและสามัคคีกันจะสามารถแก้ปัญหาที่แท้จริงได้ ความเจริญก้าวหน้าของสังคมก็จะเกิดตามมา

**5.2 อภิปรายผล**

 ในการวิจัยครั้งนี้ ผู้วิจัยได้พบประเด็นที่มีความเหมาะสมสำหรับการนำมาอภิปรายผล ดังนี้

 **5.2.1 ปัจจัยที่ส่งผลต่อการเป็นหมู่บ้านเศรษฐกิจชุมชน โดยรวมมีการปฏิบัติอยู่ในระดับมาก**

 ได้แก่ ด้านสังคม (ชุมชนเข้มแข็ง) ด้านเศรษฐกิจ ด้านการมีส่วนร่วม ด้านการเมืองการปกครอง ด้านการจัดการ ด้านการรายงาน ติดตามประเมินผล ด้านอื่น ๆ (ความปลอดภัยและ ยาเสพติด) และด้านสิ่งแวดล้อมอาจเป็นเพราะการดำเนินงานโครงการหมู่บ้านเศรษฐกิจพอเพียงต้นแบบเป็นโครงการฯ ที่ดี ทำให้ชีวิตความเป็นอยู่ของประชาชนดีขึ้น รู้จักความพอเพียง และนำแนวคิดของปรัชญาเศรษฐกิจพอเพียงมาประยุกต์ใช้ในชีวิตประจำวันสอดคล้องกับการวิจัยของ ภาวดี ศรีมุกดา (2550) ได้ทำการวิจัยเรื่อง ปัจจัยที่มีผลต่อการเป็นหมู่บ้านเศรษฐกิจชุมชนพึ่งตนเอง : กรณีศึกษา จังหวัดสมุทรสาคร ผลการวิจัยพบว่า ระดับการเป็นหมู่บ้านเศรษฐกิจชุมชนพึ่งตนเองมีค่าอยู่ในระดับมากทุกตัวชี้วัด และวิศาล ทำสวน (2550) ได้วิจัยเรื่อง ปัจจัยที่ส่งผลต่อความสำเร็จในการเป็นหมู่บ้านต้นแบบเศรษฐกิจพอเพียง : กรณีศึกษาหมู่บ้าน ป่าไผ่ หมู่ที่ 2 ตำบลแม่โป่ง อำเภอดอยสะเก็ด จังหวัดเชียงใหม่ ผลการวิจัยพบว่า ปัจจัยที่ส่งผลต่อความสำเร็จในการเป็นหมู่บ้านต้นแบบเศรษฐกิจพอเพียง โดยภาพรวมและรายด้านทุกด้านอยู่ในระดับมาก

 **5.2.2 ระดับการเป็นหมู่บ้านเศรษฐกิจชุมชนพึ่งตนเอง โดยรวมมีการปฏิบัติอยู่ในระดับมาก (= 4.26)**

 เมื่อพิจารณาเป็นรายข้อ พบว่าอยู่ในระดับมากทุกด้าน โดยเรียงลำดับค่าเฉลี่ยจากมากไปหาน้อย 3 ลำดับแรก ดังนี้ ด้านองค์กรชุมชนเข้มแข็ง ด้านครอบครัวมีความอบอุ่น ด้านเศรษฐกิจสมดุล และด้านการจัดการสิ่งแวดล้อมอย่างยั่งยืน ที่ผลการวิจัยเป็นเช่นนี้เพราะหมู่บ้านเศรษฐกิจพอเพียงของหมู่บ้านในเทศบาลตำบลธัญญามีการนำแนวคิดปรัชญาเศรษฐกิจพอเพียงมาเป็นหลักในการดำเนินชีวิต ซึ่งเกิดขึ้นได้จากการร่วมมือร่วมใจของประชาชนทุกในพื้นที่ ซึ่งผลการวิจัยสอดคล้องกับการวิจัยของวิศาล ทำสวน (2550) ได้ทำการวิจัยเรื่อง ปัจจัยที่ส่งผลต่อความสำเร็จในการเป็นหมู่บ้านต้นแบบเศรษฐกิจพอเพียง : กรณีศึกษาหมู่บ้าน ป่าไผ่ หมู่ที่ 2 ตำบลแม่โป่ง อำเภอดอยสะเก็ด จังหวัดเชียงใหม่ ผลการวิจัยพบว่า ปัจจัยที่ส่งผลต่อความสำเร็จในการเป็นหมู่บ้านต้นแบบเศรษฐกิจพอเพียง โดยภาพรวมและรายด้านทุกด้านอยู่ในระดับมาก และ[วีธรา เตียวศิริทรัพย์](http://tdc.thailis.or.th/tdc/basic.php?query=%C7%D5%B8%C3%D2%20%E0%B5%D5%C2%C7%C8%D4%C3%D4%B7%C3%D1%BE%C2%EC&field=1003&institute_code=0&option=showindex_creator&doc_type=0) (2558, น. 87) ได้ศึกษาผลการดำเนินงานหมู่บ้านเศรษฐกิจพอเพียงชุมชนหนองตาเข้ม อำเภอนางรอง จังหวัดบุรีรัมย์ ผลการวิจัยพบว่า ผลการดำเนินการหมู่บ้านเศรษฐกิจพอเพียงชุมชนหนองตาเข้ม อำเภอนางรอง จังหวัดบุรีรัมย์ โดยภาพรวมอยู่ในระดับมาก

 **5.2.3 ระดับความสัมพันธ์ระหว่างปัจจัยที่มีผลต่อการเป็นหมู่บ้านเศรษฐกิจชุมชนพึ่งตนเอง : กรณีศึกษาหมู่บ้านในเทศบาลตำบลธัญญา อำเภอกมลาไสย จังหวัดกาฬสินธุ์**

 โดยรวม มีความสัมพันธ์ทางบวกปานกลาง (r=0.695) อย่างมีนัยสำคัญทางสถิติ ที่ระดับ .01 ซึ่งไม่เป็นไปตามสมมติฐานการวิจัยที่ตั้งไว้ โดยสามารถเรียงลำดับคู่ที่มีความสัมพันธ์กันจากสูงไปสุดไปหาต่ำสุดได้ดังนี้ ระดับความสัมพันธ์ระหว่างปัจจัยที่มีผลต่อการเป็นหมู่บ้านเศรษฐกิจชุมชนพึ่งตนเอง ด้านการจัดการสิ่งแวดล้อมอย่างยั่งยืน มีความสัมพันธ์ทางบวกปานกลาง (r = 0.662) ระดับความสัมพันธ์ระหว่างปัจจัยที่มีผลต่อการเป็นหมู่บ้านเศรษฐกิจชุมชนพึ่งตนเอง ด้านเศรษฐกิจสมดุล มีความสัมพันธ์ทางบวกปานกลาง (r = 0.643) ระดับความสัมพันธ์ระหว่างปัจจัยที่มีผลต่อการเป็นหมู่บ้านเศรษฐกิจชุมชนพึ่งตนเอง ด้านครอบครัวมีความอบอุ่น มีความสัมพันธ์ทางบวกปานกลาง (r = 0.618) และระดับความสัมพันธ์ระหว่างปัจจัยที่มีผลต่อการเป็นหมู่บ้านเศรษฐกิจชุมชนพึ่งตนเอง ด้านองค์กรชุมชนเข้มแข็งมีความสัมพันธ์ทางบวกปานกลาง (r = 0.574) สอดคล้องกับ ภาวดี ศรีมุกดา (2550) ได้ทำการวิจัยเรื่อง ปัจจัยที่มีผลต่อการเป็นหมู่บ้านเศรษฐกิจชุมชนพึ่งตนเอง : กรณีศึกษา จังหวัดสมุทรสาคร ผลการวิจัยพบว่า ปัจจัยที่มีความสัมพันธ์ทางบวกกับการเป็นหมู่บ้านเศรษฐกิจชุมชนพึ่งตนเองในจังหวัดสมุทรสาคร ได้แก่ ปัจจัยด้านการมีส่วนร่วม ปัจจัยด้านสังคม ปัจจัยด้านทรัพยากร ปัจจัยด้านเศรษฐกิจ และปัจจัยด้านเทคโนโลยีภูมิปัญญาท้องถิ่น สอดคล้องกับกานดาพันธุ์ วันทยะ (2551) ได้ทำการวิจัยเรื่อง ปัจจัยที่มีผลต่อความสามารถในการพึ่งพาตนเองตามหลักเศรษฐกิจพอเพียงในจังหวัดเชียงใหม่ ผลการวิจัยพบว่า ปัจจัยที่มีผลต่อการพึ่งพาตนเองตามหลักเศรษฐกิจพอเพียงของเกษตรโครงการเกษตรทฤษฎีใหม่ในจังหวัดเชียงใหม่ คือ ปัจจัยด้านเทคโนโลยี มีผลต่อการพึ่งพาตนเองของเกษตรกรโครงการฯ ณ ระดับนัยสำคัญ เท่ากับ 0.05, ปัจจัยด้านเศรษฐกิจมีผลต่อการพึ่งพาตนเองของเกษตรกรโครงการฯ ณ ระดับนัยสำคัญ เท่ากับ 0.01, ปัจจัยด้านทรัพยากรธรรมชาติและสิ่งแวดล้อมมีผลต่อการพึ่งพาตนเองของเกษตรกรโครงการฯ ณ ระดับนัยสำคัญ เท่ากับ 0.05, ปัจจัยด้านจิตใจมีผลต่อการพึ่งพาตนเองของเกษตรกรโครงการฯ ณ ระดับนัยสำคัญ เท่ากับ 0.05 และปัจจัยด้านสังคมมีผลต่อการพึ่งพาตนเองของเกษตรกร โครงการฯ ณ ระดับนัยสำคัญ เท่ากับ 0.10

  **5.2.4 ตัวแปรพยากรณ์ที่มีผลกระทบเชิงเส้นตรงกับการเป็นหมู่บ้านเศรษฐกิจชุมชนพึ่งตนเอง : กรณีศึกษาหมู่บ้านในเทศบาลตำบลธัญญา อำเภอกมลาไสย จังหวัดกาฬสินธุ์ (Y)**

 พบว่า มีจำนวน 3 ตัว คือ ปัจจัยด้านสังคม (ชุมชนเข้มแข็ง) (X­1) ปัจจัยด้านเศรษฐกิจ (X­2) และปัจจัยด้านการมีส่วนร่วม (X­7) มีค่าอำนาจการพยากรณ์ร้อยละ 54.40 มีค่าสัมประสิทธิ์สหสัมพันธ์พหุคูณเท่ากับ 0.738 สามารถเขียนสมการได้ดังนี้ Z = 0.375ZX1 + 0.225Z X2 + 0.176ZX7 ที่ผลการศึกษาเป็นเช่นนี้เพรา สอดคล้องกับการวิจัยของภาวดี ศรีมุกดา (2550) ได้ทำการวิจัยเรื่อง ปัจจัยที่มีผลต่อการเป็นหมู่บ้านเศรษฐกิจชุมชนพึ่งตนเอง : กรณีศึกษา จังหวัดสมุทรสาคร ผลการวิจัยพบว่า ตัวทำนายที่มีประสิทธิภาพในการทำนายแนวโน้ม การเป็นหมู่บ้านเศรษฐกิจชุมชนพึ่งตนเอง ในจังหวัดสมุทรสาคร ได้แก่ ปัจจัยด้านจิตใจ และปัจจัยด้านการจัดการ มีอำนาจทำนายร้อยละ 35.40 สัมประสิทธิ์สหสัมพันธ์พหุคูณมีค่าเท่ากับ 0.595 ได้สมการพยากรณ์ในรูปคะแนนดิบและคะแนน มาตรฐาน ดังนี้ Y = 2.169 + 0.306X4 + 0.154X7 และ Z = 0.348X4 + 0.325X7

 5.2.4.1 ปัจจัยด้านสังคม เป็นปัจจัยที่มีผลต่อการเป็นหมู่บ้านเศรษฐกิจชุมชนพึ่งตนเอง : กรณีศึกษาหมู่บ้านในเทศบาลตำบลธัญญา อำเภอกมลาไสย จังหวัดกาฬสินธุ์ ซึ่งพอจะชี้ได้ว่า หมู่บ้านที่มีความเป็นปึกแผ่นทางสังคมมาก จะมีการเป็นหมู่บ้านเศรษฐกิจชุมชนพึ่งตนเองมีมาก ผลการศึกษาที่สอดคล้องตามสมมติฐานที่ตั้งไว้ทั้งนี้เพราะสภาพวิถีชีวิตและความเป็นอยู่ของประชาชนมีความสัมพันธ์กันในระดับเครือญาติ ภายใต้ขนบธรรมเนียมประเพณี และภาวะผู้นำ ซึ่งมีความสัมพันธ์ดังกล่าวจึงมีอยู่ภายใต้โครงสร้างสังคมแบบเดิม การรวมกลุ่มกันเกิดขึ้นเพราะผู้นำได้รับการสืบทอดมาจากบรรพบุรุษเป็นผู้กำหนดบทบาทหน้าที่ให้คนในชุมชนก้าวเดินไปในทิศทางเดียวกัน มีสภาพทางสังคมที่ไม่แตกต่างกันมาก และกลุ่มที่เป็นญาติพี่น้องก็จะช่วยกันส่งเสริมเพราะเชื่อมั่นว่าเมื่อญาติพี่น้องได้เป็น ผู้นำย่อมเป็นที่พึ่งพาอาศัยช่วยสนับสนุนซึ่งกันและกันได้ ซึ่งประเด็นดังกล่าวนี้ทำให้เกิดความรู้สึกไม่เท่าเทียมกัน หรือที่เรียกว่าการ “เลือกที่รัก มักที่ชัง” ขึ้นในสังคมนั้น อันเป็นประเด็นหนึ่งที่จะทำเกิดความ ขัดแย้งจึงเป็นปัญหาและอุปสรรคต่อการร่วมมือที่แท้จริง และบั่นทอนการเป็นปึกแผ่นของสังคมในชุมชน จากการศึกษาครั้งนี้จึงทำให้ปัจจัยสังคมส่งผลต่อการเป็นหมู่บ้านเศรษฐกิจชุมชนพึ่งตนเองเพราะมีผลจากสภาพสังคม ที่ประกอบขึ้นด้วยความรู้สึกผูกพันธ์ความเป็นครอบครัวเครือญาติซึ่งมีลักษณะคล้ายคลึงกันมาก การที่ผู้นำเป็นที่พึ่งพาและมีบุญคุณต่อกัน ทำให้บางครั้งมีผลต่อบุคคลอื่นที่ไม่ใช้ญาติได้รับการปฏิบัติที่แตกต่างกันเกิดขึ้นในหมู่บ้านจึงเกิดการแบ่งพรรคแบ่งพวกในบางครั้งซึ่งส่งผลกระทบต่อการมีส่วนร่วมในลำดับต่อไปสอดคล้องกับการวิจัยของวิศาล ทำสวน (2550) ได้วิจัยเรื่อง ปัจจัยที่ส่งผลต่อความสำเร็จในการเป็นหมู่บ้านต้นแบบเศรษฐกิจพอเพียง : กรณีศึกษาหมู่บ้าน ป่าไผ่ หมู่ที่ 2 ตำบลแม่โป่ง อำเภอดอยสะเก็ด จังหวัดเชียงใหม่ ผลการวิจัยพบว่า ปัจจัยเกื้อหนุนที่ส่งผลต่อการบริหารงานให้สำเร็จ ได้แก่ ปัจจัยภายในและปัจจัยภายนอกทั้ง 5 ด้าน อันได้แก่ ด้านเทคโนโลยี ด้านเศรษฐกิจ ด้านทรัพยากร ด้านจิตใจ และด้านสังคม ซึ่งคนในชุมชนสามารถผสมผสานระหว่างปัจจัยภายในและปัจจัยภายนอกได้อย่างสมดุล

 5.2.4.2 ปัจจัยด้านเศรษฐกิจ เป็นปัจจัยที่มีผลต่อการเป็นหมู่บ้านเศรษฐกิจชุมชนพึ่งตนเอง : กรณีศึกษาหมู่บ้านในเทศบาลตำบลธัญญา อำเภอกมลาไสย จังหวัดกาฬสินธุ์ ซึ่งพอจะชี้ได้ว่า หมู่บ้านที่มีสภาพเศรษฐกิจดีมีความมั่นคงมาก จะมีการเป็นหมู่บ้านเศรษฐกิจชุมชนพึ่งตนเองในจังหวัดกาฬสินธุ์มีมาก ผลของการศึกษาเป็นเช่นนี้เพราะ สภาพเศรษฐกิจในปัจจุบันอยู่ในช่วงขาลงและเกิดวิกฤติทางเศรษฐกิจที่ยังแก้ไขปัญหาได้ไม่ดีนักในประเทศไทย ผลมาจากการพัฒนาเศรษฐกิจเพียงด้านเดียว โดยไม่มีการผสมผสานกับสภาพอันแท้จริงของประเทศไทย ในการวิจัยครั้งนี้พบว่า ประชาชนส่วนใหญ่ที่มีฐานะทางเศรษฐกิจค่อนข้างดี รู้จักประหยัดการออมและ ลดการใช้จ่ายในสิ่งที่ไม่จำเป็นมีพอสมควร ครอบครัวที่มีฐานะมักจะมีอาชีพเสริมเพื่อให้มีรายได้เพิ่มมากขึ้นรู้จักการสร้างสิ่งของที่มีความจำเป็นต่อการอุปโภคและบริโภคภายในครัวเรือน สำหรับครอบครัวที่มีฐานะค่อนข้างยากจน มีรายได้หลักจากการรับจ้างทำงานในสวนซึ่งเป็นรายได้ที่ไม่แน่นอน ไม่มีอาชีพเสริมแต่มีวิถีชีวิตแบบทุนนิยมนั้นคือไม่รู้จักการเป็นผู้สร้างสิ่งที่จำเป็นต่อการดำรงชีวิตเลี้ยงดูตนเองหรือรู้จักการใช้จ่ายพอประมาณ หรือการเก็บออม ชาวบ้านที่ยากจนยังคงใช้เงินเพื่อการซื้ออาหารซึ่งมีอยู่แล้วรอบบริเวณบ้านมารับประทาน แทนการปลูกไว้เพื่อกันแล้วส่วน ที่เหลือจำนำไปขาย ทั้งนี้เพราะมีคนจากภายนอกนำสินค้าเข้ามาขายสม่ำเสมอทั้งสินค้าอุปโภคบริโภคและสินค้าเพื่อการเกษตรกอปรกับนโยบายรัฐบาลเร่งรัดให้ทุกหมู่บ้านทำโครงการกองทุนหมู่บ้านทำให้ประชากรทั้ง 3 หมู่ บ้านส่วนใหญ่กำลังมีภาระหนี้สินเพิ่มขึ้นกับโครงการกองทุนหมู่บ้านซึ่งมีมูลค่าอยู่ระหว่าง 20,000 บาทขึ้นไป ซึ่งเป็นเงินที่กู้มาเพื่อนำมาซื้อปุ๋ยเคมีและยาปราบศัตรูพืชในฤดูกาลหน้า การออมเงินในหมู่บ้านลดต่ำลง และในขณะที่พืชผลทางการเกษตรไม่ค่อยได้ราคา โดยเฉพาะมะนาว องุ่น มีราคาตกต่ำมาก เพราะมีผลไม้ชนิดอื่น ๆ ออกมาพร้อม ๆ กัน ประชาชนในหมู่บ้านยังไม่มีวิธีการแปรรูป หรือถนอมอาหารเพื่อให้มูลค่าของผลิตผลนั้นตกต่ำไปกว่าที่ควรจะเป็น ซึ่งเป็นปัญหาที่ส่งผลกระทบต่อสภาพทางเศรษฐกิจในแต่ละครอบครัวมาตลอด นอกจากนี้ยังพบว่ามีช่องว่างระหว่างคนมีฐานะกับคนยากจนค่อนข้างสูง ผู้ที่มีฐานะยากจนจะเช่าที่ดินจากญาติพี่น้องเพื่อปลูกที่อยู่อาศัย หรือเป็นที่ทำกินและมีรายได้ประจำจากการรับจ้างทำงานตามสวนต่าง ๆ สอดคล้องกับการวิจัยของวิศาล ทำสวน (2550) ได้วิจัยเรื่อง ปัจจัยที่ส่งผลต่อความสำเร็จในการเป็นหมู่บ้านต้นแบบเศรษฐกิจพอเพียง : กรณีศึกษาหมู่บ้าน ป่าไผ่ หมู่ที่ 2 ตำบลแม่โป่ง อำเภอดอยสะเก็ด จังหวัดเชียงใหม่ ผลการวิจัยพบว่า ปัจจัยเกื้อหนุนที่ส่งผลต่อการบริหารงานให้สำเร็จ ได้แก่ ปัจจัยภายในและปัจจัยภายนอกทั้ง 5 ด้าน อันได้แก่ ด้านเทคโนโลยี ด้านเศรษฐกิจ ด้านทรัพยากร ด้านจิตใจ และด้านสังคม ซึ่งคนในชุมชนสามารถผสมผสานระหว่างปัจจัยภายในและปัจจัยภายนอกได้อย่างสมดุล

 5.2.4.3 ปัจจัยด้านการมีส่วนร่วม เป็นปัจจัยที่มีผลต่อการเป็นหมู่บ้านเศรษฐกิจชุมชนพึ่งตนเอง : กรณีศึกษาหมู่บ้านในเทศบาลตำบลธัญญา อำเภอกมลาไสย จังหวัดกาฬสินธุ์ ซึ่งพอจะชี้ได้ว่า หมู่บ้านที่มีส่วนร่วมมาก จะมีการเป็นหมู่บ้านเศรษฐกิจชุมชนพึ่งตนเองในจังหวัดกาฬสินธุ์มีมาก ผลการศึกษาที่สอดคล้องตามสมมติฐานที่ตั้งไว้นี้เพราะ การที่ประชาชนจะเข้าไป มีส่วนร่วมในเรื่องต่าง ๆ บางครั้งขึ้นกับฐานะทางเศรษฐกิจ ความต้องการ และการเข้าถึงสิทธิประโยชน์ที่แตกต่างกันระหว่างญาติพี่น้องของผู้นำกับชาวบ้านคนอื่นที่ไม่เกี่ยวข้อง ซึ่งเป็นสาเหตุหนึ่งที่ทำให้การตัดสินใจให้ความร่วมมือของชาวบ้านจะมีมากหรือน้อย ส่งผลไปสู่ขบวนพัฒนาและการแก้ไขปัญหาไม่ค่อยมีประสิทธิภาพเพราะขาดการมีส่วนร่วมในการระดมความคิดและข้อเสนอแนะเพื่อให้ได้มาซึ่งความต้องการที่แท้จริงของหมู่บ้าน อาจเกิดความเกรงใจเพราะความเป็นญาติจึงไม่กล้าที่จะแสดงความคิดเห็นที่ขัดแย้งกับผู้นำ การที่ผู้นำไม่ยอมรับฟังความคิดเห็นของผู้อื่น จึงเป็นสาเหตุและอุปสรรคของการมีส่วนร่วม และทำให้การมีส่วนร่วมนั้นไม่มีความสัมพันธ์ต่อการเป็นหมู่บ้านเศรษฐกิจชุมชนพึ่งตนเอง สอดคล้องกับการวิจัยของวิศาล ทำสวน (2550) ได้วิจัยเรื่อง ปัจจัยที่ส่งผลต่อความสำเร็จในการเป็นหมู่บ้านต้นแบบเศรษฐกิจพอเพียง : กรณีศึกษาหมู่บ้าน ป่าไผ่ หมู่ที่ 2 ตำบลแม่โป่ง อำเภอดอยสะเก็ด จังหวัดเชียงใหม่ ผลการวิจัยพบว่า ปัจจัยเกื้อหนุนที่ส่งผลต่อการบริหารงานให้สำเร็จ ได้แก่ ปัจจัยภายในและปัจจัยภายนอกทั้ง 5 ด้าน อันได้แก่ ด้านเทคโนโลยี ด้านเศรษฐกิจ ด้านทรัพยากร ด้านจิตใจ และด้านสังคม ซึ่งคนในชุมชนสามารถผสมผสานระหว่างปัจจัยภายในและปัจจัยภายนอกได้อย่างสมดุล

**5.3 ข้อเสนอแนะ**

 **5.3.1 ข้อเสนอแนะในการนำไปใช้**

 การศึกษาปัจจัยที่มีผลต่อการเป็นหมู่บ้านเศรษฐกิจชุมชนพึ่งตนเอง : กรณีศึกษาหมู่บ้านในเทศบาลตำบลธัญญา อำเภอกมลาไสย จังหวัดกาฬสินธุ์ ผู้วิจัยมีข้อเสนอแนะ ดังนี้

 5.3.1.1 ด้านสิ่งแวดล้อม ควรมีการปรับปรุงและพัฒนาบรรยากาศ และสภาพแวดล้อมของชุมชนต่าง ๆ ในพื้นที่ให้มีความสอดคล้องกับการใช้เศรษฐกิจพอเพียงอย่างต่อเนื่องและสม่ำเสมอ โดยเฉพาะการส่งเสริมสภาพสิ่งแวดล้อมที่ส่งเสริมด้านแหล่งรู้ การส่งเสริมความเข้มแข็งของชุมชนในด้านต่าง ๆ

 5.3.1.2 จากผลการวิจัย พบว่า ด้านสังคม ด้านเศรษฐกิจ และด้านการมีส่วนร่วมส่งผลต่อการเป็นหมู่บ้านเศรษฐกิจชุมชนพึ่งตนเอง ดังนั้นหน่วยงานที่เกี่ยวข้องควรส่งเสริมการดําเนินการที่ต่อเนื่อง ควรให้ความสําคัญและผลักดันให้มีกิจกรรม โครงการที่ เกี่ยวกับการพัฒนาชุมชนตามหลัก ปรัชญาเศรษฐกิจพอเพียงอย่างต่อเนื่องโดยยึดหลัก 3 ปัจจัยข้างต้น

 **5.3.2 ข้อเสนอแนะในการวิจัยครั้งต่อไป**

 5.3.2.1 ควรมีการศึกษาอิทธิพลของปัจจัยด้านสังคม เศรษฐกิจ และการมีส่วนร่วมของประชาชนส่งผลต่อการดำเนินชีวิตแบบพอเพียง เพื่อจะได้ทราบว่ามีตัวแปรปัจจัยใดบ้างที่ส่งผลต่อการดำเนินชีวิตแบบพอเพียงอีก

 5.3.2.2 ศึกษารูปแบบการพัฒนาหมู่บ้านเศรษฐกิจชุมชนแบบพึงตนเองของเทศบาลตำบลธัญญา อำเภอกมลาไสย จังหวัดกาฬสินธุ์